Cunoştința ce avem astăzi de imensa întindere a golurilor 
subterane și de complexitatea şi varietatea nemărginită a topografiei 
peșterilor, dacă se datorează și câtorva savanți, e în mare parte opera 
turiştilor. În oamenii cultivați de astăzi s-au dezvoltat însuşiri şi rele şi 
bune; dar printre cele mai folositoare progresului general simt şi 
atracția necunoscutului, satisfacția pericolului învins și greutăţii 
înlăturate, râvna de a bate recorduri. Câte pustietăţi întinse, câte înalte 
reliefuri şi adânci depresiuni ce încrețesc scoarța pământului am 
cunoaşte amănunţit astăzi, dacă însușirile pomenite nu ne-ar fi dat 
exploratori, alpiniști şi speologi amatori?! 

EMIL G. RACOVIŢĂ 

Prolog 

Săpând la rădăcinile lumii, ca să desfacă somnul din vremuri ce 
au aşezat în stiva erelor geologice elementele minerale adunate în 
înfăţişarea policromă a rocilor, sondând cu ingenioasele construcţii ale 
geniului său creator adâncurile Oceanului Planetar și nemărginirea 
Spaţiului Cosmic, Omul zilelor noastre a pornit la asaltul 
Necunoscutului, forțând lacătele încă ferecate ale Cunoașterii. 

Coborât în înfricoșătoarele rifturi căscate în abisurile oceanice 
ale Terrei, unde sângerân-dele lave incandescente regenerează crusta 
ce se absoarbe sub continente ce poartă pe ele, într-o necontenită și 
imperceptibilă mișcare, munții, apele, pădurile şi vieţuitoarele lor, 
Omul spulberă propriile sale mituri ridicând o nouă civilizație pe 
temelia adevărurilor incontestabile ale științelor naturii. 

Proiectându-se în spațiile interstelare, cu forța materiei pe care 
a descătușat-o, Omul stinge aureola romantică a planetelor călcând cu 
piciorul solul ferm al Selenei sau așezând în pulberea de rocă a 
misterioasei Planete Roșii, Marte, acele obiecte ciudate ce singure îi 
exprimă prezenţa în Univers. 

În această înălțătoare strădanie a spiritelor întreprinzătoare de 
a-şi măsura agerimea minții şi forțele fizice înfruntând piedicile care se 
mai opun la cunoașterea unor domenii încă prea puţin cercetate ale 
naturii, s-au integrat, cu trup și suflet, şi cei consacraţi de bunăvoie 
explorării și cercetării ştiinţifice a fascinantei lumi de basm și legendă 
a peșterilor, care își desfășoară uluitorul peisaj, înfricoșător său plin de 
candoare, în negura netulburată de milenii a marilor goluri 
subpământene. 


Această preocupare stă la îndemâna voinţei oricui în marile 
regiuni carstice, unde calcarul își etalează neverosimila sa 
personalitate geologică, întotdeauna surprinzătoare prin înfăţişarea 
lui neasemuit de variată, şi tot mai mulți oameni îndrăzneţi, mai ales 
tineri, răspund ispititoarei chemări a abisurilor, adesea perfide şi 
înșelătoare. Dacă ei caută aici aventurile palpitante, satisfacția sportivă 
a pericolului învins și fiorul descoperirii frumuseţii ascunse, omul de 
ştiinţă caută, în anarhica răsturnare de valori morfologice și 
hidrologice ale carstului şi peșterilor, firul Ariadnei care să-l scoată la 
limanul cunoașterii legitaţilor ascunse în rotunjimea dolinelor, în 
verticalele ameţitoare ale avenelor, în misterioasa dispariţie și 
reapariție a apelor, în uriașele săli ale peșterilor sau explozia 
transfigurărilor cristaline ale calcarului. 

El urmărește totodată să deslușească modul de viață al 
numeroaselor și măruntelor vieţuitoare cavernicole, pe care 
zbuciumul biologic al evoluţiei le-a potrivit, întâmplător, mediului 
subteran, ce le oferă singura șansă de supraviețuire și perpetuare. 

Astfel, îmbinând cercetarea științifică cu performanţa explorării 
sportive, speologia a polarizat în jurul ei o amplă activitate de 
colaborare, sinceră şi deschisă, care depășeşte cadrul rigid și îngust al 
unor convenții determinate de un diferit grad de pregătire de 
specialitate, de diversitatea profesională sau de vârstă, și al cărui ţel 
final urmărește același scop unic al cunoașterii tuturor fenomenelor 
geologice, hidrologice și fizico-chimice care au dat naștere peșterilor, a 
proceselor mineralogice care le-au împodobit, a celor biologice care 
le-au restituit vieţii, toate la un loc trebuind să constituie ceea ce 
marele savant român Emil Racoviţă a numit: „o istorie naturală a 
domeniului subteran”. 

Aceasta se scrie acum peste tot, devenind literatură sau știință, 
sau amândouă la un loc, adică act de cultură, al cărui profit social este 
multiplu și plin de semnificații. 

Începutul 

Începutul aparţine unui singur om. El se numeşte Bela Bagameri. 
Un om, tânăr atunci, ca unul dintre cei mulţi care au răspuns chemării 
adâncurilor subpământene, atracției irezistibile a mirificei lumi a 
peșterilor. O îndelungată experiență de explorator subteran, de 
speolog amator, cum se intitula cu modestie inginerul Bagameri, vechi 
prieten şi colaborator al Institutului de speologie din Cluj-Napoca, l-a 


învăţat că localnicii regiunilor carstice sunt cei mai buni cunoscători ai 
locurilor ascunse în coastele și hățișurile masivelor de calcar, unde 
izbucnesc sau unde dispar prin crăpături apele curgătoare, sau pe 
unde muntele „respiră” exalând aer rece şi umed, care ajută pietrei să 
îmbrace haină de mușchi păros și ferigi umbroase. 

Într-un dialog purtat cu un bătrân miner pe promontorul de 
stâncă ce domină marele cot al Crișului Repede la Șuncuiuș, acesta i-a 
povestit speologului că, într-unul din pereţii de stâncă ce mărginesc ca 
un amfiteatru Poiana Frânturii, care se aşterne în vale la picioarele lor, 
se află „o gaură cu vânt”. Omul - zicea bătrânul - nu încape în ea, dar 
mai cu seamă în timp de vară, un vânt rece şi puternic iese de acolo 
şuierând, pe când iarna, dimpotrivă, gaura înghite aerul rece de afară. 

Speologul a înțeles numaidecât, din cele văzute, trăite şi citite, că 
deschiderea îngustă şi curentul de aer rece, a cărui direcție se 
inversează după anotimp, trebuie să fie deschiderea la zi a unui vast 
sistem subteran de peşteri. 

Şi atunci, cuprins de febra explorării, de abia auzind urarea de 
„Noroc bun” a bătrânului miner, a coborât în grabă panta abruptă spre 
Poiana Frânturii, a ajuns la „gaura cu vânt şi, călcând toate 
prescripţiile scrise și nescrise ale explorărilor subterane, s-a angajat, 
de unul singur, în aventură. 

A lărgit deschiderea curățind-o de pietre şi pământ, s-a presat 
cu forță în văgăuna îngustă și a descoperit cea mai mare peşteră a 
României și pe cea de a 35-a ca lungime din lume. 

În acea zi de 7 aprilie a anului 1957, Bela Bagameri a explorat 
Peștera Vântului pe o lungime de 500 m, depășind toate obstacolele 
care i-au stat în cale de-a lungul pârâului subteran care străbate 
peştera. 

În cartea care s-a scris mai apoi despre Peştera Vântului de 
către el și alții, Bagameri menţionează: „Explorarea unor sisteme 
subterane de mari dimensiuni depăşește forțele individuale ale unei 
persoane oricât de rezistentă și temerară. O asemenea acțiune nu 
poate fi dusă la bun sfârșit decât de o adevărată expediție colectivă, 
echipată științific”. 

Într-un târziu, speologul solitar, pierdut în imensitatea și bezna 
peșterii pe care a descoperit-o, s-a scuturat din mrejele pasiunii, care îl 
îndemnau înainte, şi a luat o hotărâre fermă: „Mă întorc și, cu ajutorul 
Institutului de Speologie și al prietenilor mei speologi, vom continua 


explorarea Peșterii Vântului”. 

Aşa s-a făcut că în decurs de 20 de ani, sub egida ştiinţifică a 
Institutului de Speologie din Cluj-Napoca, membrii Cercului 
speologilor amatori din urbea de pe Someș, înființat şi prezidat de 
inginerul Bagameri, au continuat explorarea Peşterii Vântului cu un 
impresionant elan şi o nemărginită dragoste şi respect pentru tezaurul 
ei de frumuseți și pentru deosebita ei valoare științifică. 

Autorii şi alți membri ai Institutului de Speologie au realizat în 
cursul cercetărilor lor ştiinţifice explorarea și topografierea unor 
galerii necunoscute ale peşterii şi au participat, adesea, la marile 
expediții de mai multe zile în Peştera Vântului ale Cercului speologilor 
amatori. Explorarea acestui imens gol subteran și cartarea lui totală 
rămân, astfel, admirabilul rezultat al marilor eforturi, curajului, 
dăruirii de sine, priceperii tehnice și arzătoarei pasiuni pentru 
„alpinismul subteran” ale membrilor Cercului speologilor amatori din 
Cluj-Napoca, prima organizaţie de acest fel din țara noastră. 

Pentru toată strădania de până acum și, fără îndoială, cea 
viitoare, cu ocazia aniversării a 20 de ani de la descoperirea Peșterii 
Vântului a cărei lungime la data de 1 ianuarie 1977 însuma 21 075 m 
cartaţi, autorii dedică membrilor Cercului acest album. 

De-a lungul apei 

Odată cunoscută „istoria” singulară a descoperirii Peșterii 
Vântului, ştiut fiind și locul unde se află, în Munţii Pădurea Craiului, 
întâmplările ce urmează a fi istorisite sunt oglinda, poate uneori 
ciobită, care ascunde în spatele ei figurile celor care le-au trăit, ei fiind 
prea mulți şi nu întotdeauna aceiași, ca să încapă în cadrul modest al 
feţei ei luminate. 

Pentru aceea am ales, poate nu la întâmplare, una din expedițiile 
de mai multe zile în Peştera Vântului efectuate de Cercul speologilor 
amatori. Cronicarul celor trăite aievea încercând acum să zugrăvească 
un tablou, ce nu poate fi decât miniatural, al unui traseu major prin 
peșteră, punctându-l pe ici pe colo cu câteva observaţii de ordin 
ştiinţific, pentru priceperea fenomenelor care se desfășoară şi s-au 
desfășurat aici. 

Cine ar fi crezut că din lumea noastră aurită de soare, argintată 
de lună, bătută de ploi, umbrită de arbori, cântată de păsări și muncită 
de oameni, acum şi în alte veacuri, se deschide, printr-o gură de piatră 
rotundă, o altă lume, întunecată, cu cerul de piatră, cu flori minerale, 


cu capcane de ape adunate, pierdute și regăsite, unde piatra moare și 
renaşte, unde trăiesc vietăți plăpânde şi oarbe. 

Aici asculți, iscat dintr-un tulnic de piatră, un cântec de vânt ce 
vine de dincolo de vremuri şi stai, precum cei din legendă, cu teamă în 
suflet atunci când vrei să intri în împărăţia întunecatului Hades. 

Deschiderea rotundă, săpată în roca vie, dă într-un tub uşor 
ascendent, de un cot lățime și trei metri lungime, prin care primul 
venit şi apoi următorii am intrat în Peștera Vântului, frângându-ne 
trupul presat cu putere în văgăună, culcați pe o rână, cu braţele întinse 
înainte, şerpuind cu zbateri de reptilă hăituită, frecându-ne, izbindu-ne 
în tăişul aspru al stâncii. Pe aici am trecut, de zeci şi zeci de ori, toate 
materialele de explorare și compament, trăgându-le, împingându-le, 
smucindu-le din gâtlejul de piatră în care forfota groasă a vântului 
devenea un șuier subţire, atunci când spaţiul liber se îngusta astupat 
de corpurile și lucrurile noastre. 

Azi se intră în Peştera Vântului în picioare, printr-o galerie uşor 
descendentă săpată de speologi şi alți oameni de bine, în grohotişul de 
pantă de la baza falezei; „gaura de vânt” rămânând loc de intrare 
numai în amintirea celor ce au făcut primii paşi, din cei mii și mii cât 
măsoară Peştera Vântului. 

Odată trecut prin galeria artificială de acces, peisajul subteran 
se deschide panoramic. În față, la înălțimea capului, ca o cortină ce se 
ridică la începutul unui mare spectacol, atârnă din boltă o perdea de 
stalactite puternice. Jos, într-o vale largă săpată în taluz de nisip şi 
argilă ruginită, șerpuieşte pârâul subteran, iar în adânc, cât cuprinde 
ochiul, se desenează pe rând profilele negre ale galeriei cotite, și alb 
luminează pe tavanul roșcat arămiu, stalactite solitare sau grupate în 
şir. Măreaţa imagine, neforțată, e plină de o transparentă gingășie 
nelămurită, care transformă totul într-un decor, lipsit de ostentațţie, al 
frumosului intangibil. 

Dacă spectacolul pe care îl prezintă peştera în această primă 
parte a ei este un vibrant apel la admirarea frumuseţilor secrete ale 
naturii adresată oricui, elementul surpriză se oferă cercetătorului 
ştiinţific. Aici el poate fi de față la procesul ascuns al nașterii unui 
mineral, asistând astfel la o experiență insolită a naturii, care, în 
„Peştera Vântului”, se desfășoară cu o deosebită amploare. 

De fapt, oricine poate observa cu ușurință că sub nivelul apei 
cursului subteran, pe pereţii laterali ai albiei de piatră și pe bolovanii și 


prundişul rostogolit de ape, se depune un strat de materie neagră, 
lucioasă şi lunecoasă ca o gelatină, care, văzută prin transparența apei, 
dă acesteia impresia înșelătoare de apă coclită, pe care o dezminte 
perfecta ei puritate. 

Ciudatul fenomen devine tulburător acolo unde, căutându-și 
drum spre ieșire, pârâul subteran se prăbușește în cascadă, într-un 
tunel de un stat de om, cam tot atât de larg și puternic înclinat spre 
adâncimile unui lac de sifon, ale cărui ape, după un scurt traseu, 
izbucnesc la zi prin patru izvoare de la baza marelui grohotiș din 
Poiana Frânturii. 

Pereţii de rocă vie ai tunelului, în care cascada se prăvale 
clocotind cu vuiet asurzitor, sunt acoperiți în întregime cu stratul 
negru ca smoala. Torentul se sparge zgomotos pe săritoarele de piatră, 
se spulberă, într-o spumă lăptoasă, ca o imaculată horbotă mișcătoare, 
ce contrastează izbitor cu luciul negru de lac chinezesc care îmbracă 
pe de-a-ntregul pereţii de calcar scobiţi în găvane adânci și ciuruiți de 
mărunte găuri cu margini ascuţite. 

Adusă cu precauţiune în liniştea sobră a laboratoarelor, pusă în 
bătaia razelor X și supusă analizei chimice, misterioasa depunere 
neagră a sfârşit prin a-și trăda identitatea, fiind diagnosticată ca o 
mineralizare secundară manganoasă complexă, care răspunde la 
numele de Wad și Psilomelan. Sunt hidroxizi de mangan, de altfel 
banali, dar pentru prima dată identificați ca atare în peșterile noastre. 
Am dovedit totodată experimental că manganul din Peştera Vântului, 
ca și în alte părți de altfel, este produs și prin contribuţia, aici foarte 
generoasă, a unor bacterii care, prin puterea lor de biochi-miosinteză 
cu care le-a înzestrat natura, depun manganul trecut prin procesele lor 
biologice, viața atotbiruitoare fiind prezentă aici, în această lume în 
aparență ostilă ei, de la formele cele mai elementare până la unele 
superior organizate. 

Urmărind fără dificultăţi cursul subteran, când pe un mal, când 
pe altul, „sare în ochi”, chiar novicelui în ale speologiei, surprinzătorul 
tavan plan orizontal al peșterii, nu prea înalt, zis, nu fără tâlc, „tavan de 
metro”, destul de cunoscut în peșteri, dar întotdeauna admirabil în 
simplitatea lui clasică. Pe ici, pe colo, această ordonanţă arhitectonică 
de antică puritate este perturbată de intervenţia brutală a câte unei 
diaclaze, care parcă absoarbe treptat, pe verticală, minunatul plafon ce 
se înalță pe o linie mediană, dispărând în fisura tectonică ce se tot 


îngustează până la grosimea unei lame de cuţit. Tavanul plan orizontal 
poate fi constituit dintr-o ceea ce îndeobşte se numește față de strat, 
adică de fața inferioară a bancurilor de calcar stivuite în ordinea 
succesivă a depunerii lor orizontale pe fundul mării în care au luat 
naștere, dar de cele mai multe ori el se datorează coroziunii lente a 
calcarului, indiferent de stratificație. Este acțiunea apei silită de 
împrejurări diverse să curgă în contact cu tavanul un timp mai 
îndelungat. 

Frumosul tavan este din nou întrerupt de o diaclază căzută 
perpendicular pe galeria activă. Din ea, apare, parcă alunecând din 
neant, sclipitoare, masivă şi amenințătoare, „Torpila”, o superbă 
stalactită aidoma ca formă cu teribila armă de luptă care poartă acest 
nume sinistru. Dar aici are cele mai pașnice intenții, căci apa limpede şi 
rece, care şiroieşte pe ea, potolește, mai ales la întoarcere, setea 
arzătoare a exploratorului subteran, care prevăzător a așezat alături şi 
un blid smălțuit. Apa „Torpilei”, nicicând secată, şi dimensiunile 
impozante ale formaţiunii, arată că ea este alimentată de un şuvoi de 
apă permanentă care vine... nu se știe de unde. La 400 m de la intrare, 
începe „aventura” dorită, hulită, iubită, nu o dată zadarnic renegată. Cei 
cărunți, căliți şi experimentați nu fac decât s-o repete alături de cei 
tineri dintre care unii sunt la prima lor întâlnire cu Peștera Vinţului, cu 
timpul ancorat în acest port întunecat al veşniciei. 

Bolta de piatră coboară. Spaţiul larg al peşterii, îngustat de mari 
îngrămădiri de aluviuni și bolovani cimentaţi în argilă, devine un tunel 
scund, printr-o parte a căruia curge pârâul subteran, iar pe cea opusă, 
adesea inundată, a rămas loc de un singur om care poate înainta 
târându-se „prins” între tavanul neted al falsului tunel și bolovanii unşi 
cu mâzgă cleioasă de argilă. 

Împingând sacul înainte sau trăgându-l, înaintarea dificilă, lungă 
de 30 m, devine o caznă ce pune nervii la încercare, mai ales când 
rămâi înțepenit în laminorul de piatră, simțind cu tot trupul 
îmbrățișarea dușmană a strâmtorii. Nerăbdarea provoacă mișcări 
greşite, prea repezi, pe care le astâmpără izbituri crunte în ascunzișuri 
dure, nevăzute. Tunelul zis La Galere este primul avertisment al 
peșterii. Toponimia bicisnicei trecători, în aparent ciudată, invită de la 
început la reflexie și prudenţă. 

În sfârşit, la capătul tunelului, ne ridicăm în picioare. Peștera 
continuă largă şi înaltă, pe o diaclază sculptată de nivele de apă 


succesive, puternic adâncite în coastele galeriei. Apoi, la înălțimea 
capului şi din ce în ce mai jos, apare uluitorul tavan plan orizontal. Aici 
el este paralel cu podeaua netedă ca o tăblie de masă, formată din 
nisipuri aspre cimentate ca un planșşeu, deasupra căreia pârâul 
subteran curge tăcut şi leneș. 

În aerul rece din golul larg, trupurile noastre încinse de efort 
aburesc mișcătoare ceţuri albastre, căci continuăm înaintarea pe o 
plajă de nisip în care nu se imprimă pasul, sau prin apa până la glezne, 
din ce în ce mai ghemuiţi sub presa tavanului orizontal, care coboară 
până la 1 metru de podea. În unele locuri, în netezișul ca în palmă al 
plafonului, apar pe neașteptate mari excavații hemisferice, ca niște 
găvane răsturnate, săpate în roca masivă. Te poți ridica în picioare sub 
aceste clopote cu o geometrie perfectă. Atunci, pari, celor mai 
îndepărtați de tine, ca retezat de la brâu în sus de planul orizontal al 
plafonului, realizând o stranie și totodată amuzantă imagine specific... 
speologică. 

Aceste găvane mari au în fundul lor alte excavații mai mici, ca 
nişte cupe, cu diametrul de o palmă sau de un cot, realizând în 
ansamblu o formă de relief subteran negativ, prezent în Peştera 
Vântului în diferite variante mai mult sau mai puțin „reușşite”. 

Mai important decât s-ar părea la prima vedere este faptul că, 
pe pereţii acestor clopote și cupe, se pot observa fisuri foarte fine, prin 
care apele de infiltrație au pătruns în cavitatea subterană. Ele sunt 
cheia de aur a secretului nașterii lor, care a deschis totodată și ușa spre 
o concepție nouă asupra genezei peșterilor. 

Astfel, se admite azi, aproape fără rezerve, că la întâlnirea 
apelor care circulă prin rețeaua de fisuri a masivelor calcaroase, are 
loc un amestec din care rezultă o apă foarte agresivă. Aceasta produce, 
la punctul de contact, o coroziune rapidă şi foarte accentuată a 
calcarului, determinând apariția unui relief negativ, cum este cel din 
superbul nostru tavan plan orizontal. Aici apele măruntelor fisuri s-au 
întâlnit cu cele care înecau pe de-a întregul galeria subterană, fapt care 
acum nu se mai petrece. 

Acest proces numit „coroziune de amestec”, realizat pe scară 
largă, poate produce mari goluri subterane sau sisteme complicate de 
conducte carstice, demonstrând că o observație în aparență 
neînsemnată, supusă analizei cantitative și gândirii logice, poate 
conduce spre dezvăluirea unor noi adevăruri legate de lumea 


subpământeană. 

Înaintăm de-a lungul apei, pe sub plafonul de „metro”, până la 
un lac de sifon adânc, străbătut de nenumărate ori cu barca 
pneumatică. El s-a dovedit a fi închis de jur-împrejur, deci 
impenetrabil pentru om, dar nu şi pentru pârâul subteran. A fost numit 
Sifonul I, deoarece la 300 m de el există Sifonul II, iar între ele se 
întinde, Jara nimănui”, adică un tronson de peşteră și azi necunoscut. 

Dezolantul lac de sifon a oferit, parcă în compensație, o mică și 
neașteptată satisfacție... biospeologică. În apa care îmbibă nisipul 
grăunţos de pe malul lui, am descoperit, cu alte ocazii, niște viermișori 
de câțiva milimetri lungime, dintre care doi, găsiți şi în câte o peşteră 
din Iugoslavia și Ungaria, poartă numele „cavernicole” de Mylonchulus 
cavensis și Stenonchulus troglodytes, iar al treilea, numit Anaronchus 
filicaudatus, din cauza cozii sale ca un fir, trăieşte numai aici și în 
Peștera Vadu Crișului, nu departe de peştera noastră. 

Neascunse privirii, se plimbă la intrarea în galeria în care ne 
aflăm, adevărații stăpâni ai castelului subteran, doi purtători de vechi 
titluri de noblețe cavernicolă, gândacul nevăzător Pho-leuon moczaryi, 
mişcătoare bijuterie bătută în aramă roșie sclipitoare, nu mai mare de 
7 mm, şi Mesoniscus graniger, mic răcușor terestru, alb şi orb, mare cât 
o lună de unghie. 

Potrivite fiind să trăiască în peșteri printr-o evoluţie biologică 
interioară, pornită la întâmplare, supusă unei severe selecţii a 
condițiilor de mediu, ele nu-și mai pot duce viața decât în lumea veșnic 
umedă, rece și întunecată a golurilor subterane, unde au rămas 
prizoniere pentru totdeauna, reproducându-se și perpetuându-se ca 
multe alte ființe cavernicole, ale căror rude apropiate de la suprafața 
pământului au dispărut în vâltoarea schimbărilor dure ale climatului și 
în concurența necruțătoare caracteristică ființelor vii, la toate nivelele 
lor de organizare. 

La etajul 1 

În galeria dintre tunelul La Galere şi Sifonul 1 urcăm la primul 
etaj al peşterii, printr-un horn aproape vertical numit Casa Scărilor. 
Hornul este de fapt un puț, pe care apele, azi inexistente, coborau de la 
etaj în cascadă. El nu corespunde ca nume decât fanteziei uneori 
extravagante a speologilor, căci înălțimea lui de 30 m nu se urcă pe 
trepte ci în ramonaj. Spatele și palmele se proptesc într-un perete, 
picioarele în cel opus și arcul viu astfel format se „autopropulsează” 


elastic, tot mai sus în coșul de piatră aproape cilindric. 

Bagajele grele se ridică pe corzi şi ne regrupăm. Etajul 1 al 
Peșterii Vântului este un ansamblu arhitectonic impunător, ce 
prefigurează în piatră istoria unei evoluții multimilenare. Aceasta, 
neschimbată în înfățișarea ei dintru început, stă aici mărturie a unui 
trecut care la suprafața pământului nu poate fi reconstituit decât din 
ruine, în cazul că nu au căzut şi ele pradă dinţilor neîndurătorului 
Cronos. 

Etajul se dezvoltă pe coordonate geometrice verticale și 
orizontale, primele fiind reprezentate de colosale canioane ai căror 
pereţi laterali sunt marcați de nivele de eroziune succesive, săpate 
adânc în rocă, formând console suspendate și praguri ce proeminează 
în gol, toate fiind mărturie palpabilă a poziţiei variate a oglinzii apelor 
care au curs odinioară pe aici, modelând stânca dură cu subtila 
perfidie chimică a  coroziunii şi perseverența încăpățânată a 
inconştienţei mecanice a eroziunii. 

Componenta geometrică orizontală a etajului e distructivă, căci 
se insinuează sub cea verticală producând, pe alocuri, prăbuşirea ei 
catastrofală, formând acumulări dezolante de rocă sfărâmată, adică 
depozite elastice. 

Această a doua componentă morfologică a primului etaj este 
formală din meandre care, în spaţiile mai largi, își sapă arcurile 
deschise în pereţii laterali ai canioanelor, subminându-le. Când 
greutatea masei de rocă, rămasă fără sprijin, depăşeşte un punct de 
echilibru critic, se produce prăbușirea ei, adică o incasiune sau colaps, 
ce lasă în urmă blocuri de mii de tone greutate, suspendate iluzoriu 
deasupra galeriilor meandrate pe sub care o reacție psihică spontană 
ne face să trecem în cea mai desăvârșită liniște, total nejustificată de 
altfel. 

Înaintăm prin magnificul meandru al etajului, încastrat în rocă 
pe adâncimea unui stat de om şi lată de doi paşi, călcând pe un strat fin 
de nisip, admirând o spectaculoasă curbă de 90° și micile excavații 
concave care acoperă pereţii lui laterali. Termenul românesc de 
linguriţe li se potrivește de minune, căci forma lor este aidoma micului 
căuş al acestui obiect casnic banal, în orice caz mult mai potrivit ca cel 
franțuzesc de „coups de gouge”, adică lovituri de daltă, care este chiar 
impropriu, deoarece aceste microforme sunt produse prin coroziune şi 
nu eroziune. Lingurițele au senzaționala însușire de a indica exact 


direcția unui curs de apă subteran, adâncitura lor mai pronunțată fiind 
situată întotdeauna în amonte, iar cea mai alungită, spre aval. 

În căuşul unor linguriţe ochiul atent poate observa, frumos 
desenate, spirale, sinusoide sau ovale suprapuse, care nu sunt decât 
secțiuni efectuate de coroziune și de „smirghelul” fin al eroziunii, prin 
căsuțele unor mici animale marine cuprinse în rocă. Acestea sunt mai 
cu seamă melcișori, căzuți după moarte pe fundul mării în care au trăit, 
contribuind la formarea masivului de calcar în inima căruia ne aflăm, 
fapt petrecut în epoca geologică a Triasicului, adică acum 180.000.000 
de ani. 

Prima parte a etajului 1 este împodobită cu o masivă încrustaţie 
de gips, care îmbracă, pe mari suprafeţe, tavanul și pereţii laterali ai 
meandrului. De albeața zăpezii, această „coajă rugoasă se 
descuamează în anumite locuri în plăci, dislocată de crusta ce se 
formează sub ea, cade jos şi sfărâmându-se, descoperă o fină structură 
cristalină stratificată. Gipsul apare şi sub forma unor agregate de ace 
subțiri, transparente ca sticla, în nisipul de sub tavanele încrustate. 
Prezența acestui mineral este semnalată în numeroase peşteri de la 
noi și din alte părți, dar despre geneza lui în golurile subterane nu 
există o explicație satisfăcătoare, numeroasele soluţii „teoretice” 
neavând acoperire „practică”, cu toată aparentă simplitate a proceselor 
chimice care, desigur, le-au dat naştere. 

În mai multe locuri fundul albiei etajului 1 e rupt îngust în 
adâncimi întunecate, care, cu preț amarnic plătit, s-a dovedit că duc la 
cursul subteran, ca de altfel și „hornul” pe unde am urcat până aici. 
Aceste puțuri sunt localizate mai ales în locurile unde formidabila 
presiune tectonică a sfărâmat roca producând o fâşie de brecie, care a 
oferit un punct de atac neașteptat apei subterane, aceasta nepregetând 
să pătrundă în piatra zdrobită, corodând-o. Pentru ca tot ea, mai târziu, 
prin deschiderea lărgită, să se prăbușească în cascadă spre un nivel 
inferior. 

Puţurile etajului 1 sunt aşezate la distanţe de zeci sau sute de 
metri unul de altul, demonstrând o succesiune în amonte a captării 
spre adâncime a cursului subteran. 

Suntem la cota numită La Rangă, denumire mai puţin fantezistă 
decât multe altele create de speologi, deoarece are o semnificație 
concretă. Aici se părea că peştera a devenit impenetrabilă, dar o rangă 
de oţel şi tenacitatea de fier a exploratorilor au deschis cale liberă 


printr-un con de grohotiş, care bloca trecerea. Micul tunel se 
traversează „a plat ventre”, cum spun francezii, adică, în românește, pe 
burtă. 

După micul tunel, al cărui capăt este periculos de aproape de un 
puț, ajungem în Sala Metalul și dăm de un formidabil meandru solitar, 
săpat adânc în rocă. Curba lui foarte largă descrie o mişcare perfectă 
de 180°, înşelând adesea exploratorii „plimbaţi” în jurul conului de 
piatră al buclei lui. 

Pereții meandrului sunt încrustaţi cu un strat de gips din care 
răsar cele mai învoalte flori de piatră ale peșterilor. Numele generic de 
an-thodite (anthos - floare, în Ib. greacă) dat speleotemelor cu aspect 
floral nu precizează asemănarea lor cu o specie sau alta de floare, dar 
cele din meandrul în care ne aflăm sunt aidoma corolei deschise a unei 
flori de nalbă. „Petalele” fine, răsfrânte curb în rozetă, sclipesc sidefiu 
în gmgașe tonuri roz-viorii, în mişcătoarea lumină a lămpii. 

De aici mers întins, cățărat în liber, coborâre în pantă, urcuș 
peste bolovani ascuţiţi, trecere pe sub ei, în lat de piept printre ei, până 
la deschiderea largă şi primitoare, dar nu orizontală, numită Să/a 
Titanilor, născută desigur din dramatica surpare a unor galerii 
suprapuse, pe a căror ruină sfărâmată ne odihnim, acum ca şi de atâtea 
alte ori. 

Pereţii se adună din nou şi, pe alocuri, peştera se rupe iar în 
hăuri întunecate, unul numit Avena/ Bagameri și altele rămase fără 
nume. Aici un pas greșit poate fi ultimul, şi evităm, pe cât se poate, 
dilema hamletiană: „A fi sau a nu fi”. 

Trecem pe lângă punctul numit La Oaza, un loc de apă curată pe 
un fund de argilă roșie, dar preferăm să ne astâmpărăm setea ceva mai 
încolo, dintr-un căuş de piatră mare cât fundul unei căști de speolog, 
care în 20 de ani n-a secat niciodată, spre norocul și bucuria celor pe 
care deşertul de piatră ce urmează, uscat iască, îi pune la grea 
încercare. 

Ajungem la Avenul Greu, cu margini ce se frângeau sub paşii 
primilor veniţi, și apoi la „vesela” galerie a Hipodromului, care ne-a 
îndemnat, când am intrat în spaţiul lui larg şi ospitalier, neted și curat 
ca un pahar, la o adevărată cursă de alergare. 

Atenţie! Atenţie mare! Urmează Jungla împietrită. Aici fiecare 
pas e o cursă: fisuri adânci, căptușite cu colți de piatră ascuțiți ca dinţii 
capcanelor de lup; praguri și punți subțiri şi înșelătoare peste goluri 


necunoscute; custuri tăioase, găuri ascunse, ferestre şubrede, ramuri 
de piatră închircite spasmodic, printre care te strecori pândit e! e 
primejdii, căci piatra fisurată, mâncată de apă și vreme, se sfarmă cu 
ușurință. Urci un pas, cobori doi, te apleci, te ridici, te răsuceşti, cu mii 
de precauţiuni - adesea zadarnice. Descumpănit, izbești sacul din 
spate şi piatra subțire, ruptă, se scurge, nu ştii unde, cu clinchet de 
cioburi sunătoare. Nu te poți ajuta cu nimeni şi cu nimic, afară de 
propria-ți pricepere, în acest loc parcă blestemat, în acest hăţiș de 
piatră putredă, uscată, prăfuită, în care nimic pe ce pui mâna sau 
piciorul nu e sigur, ca într-o bătrână pădure mâncată de licheni și de 
carii. 

Jungla împietrită nu este decât o strălucită expresie a talentului 
chimic pervers şi a capricioasei imaginaţii lichide a apei carstice 
subterane. Ea a modelat roca dură, prin coroziune în regim submers 
(freatic), iar apa curgătoare liberă (vadoasă), uşor turbulentă, a 
continuat această operă subtilă prelucrând roca făcută inițial „burete 
de piatră” („Sponge works”, cum spun anglo-saxonii), din care mai 
persistă inele şi „pandante” înșelătoare pseudostalactite; atârnate de 
tavan. De piatră sunt orbitele adânci, de piatră Strâmbete trunchiuri şi 
ramuri şi stai, făptură vie, împietrită de mirare, în fața nemaivăzutului 
spectacol. La o lovire nu prea vârtoasă, aceste sculpturi abstracte (de 
care ar păli marele Arp, celebrul Moore şi alții), se sparg de-a lungul 
fisurilor fine, care pe feţele lor descoperite poartă pelicule roş-galbene 
de oxizi metalici, mai ales de fier, mărturie a pătrunderii apei în 
intimitatea dură a calcarului. 

Regăsim apele pierdute 

Etajul se termină plisat, ca un burduf de armonică, încât nu-l 
vezi pe cel aflat la doi paşi de tine. Zigzag-ul dă într-un loc mai larg, 
bun de regrupare și odihnă. Diaclaza ce urmează se coboară cu prize 
bune, mai ales pentru cine le cunoaşte, până la o mică platformă în fața 
căreia, în jos, în sus, la stânga, la dreapta - nimic, nimic altceva decât 
negură de nepătruns. E balconul spre Sala Mare, uriașa surpare a unui 
sistem odată organizat, al cărui fund este un adevărat munte de blocuri 
masive de rocă, de la baza căruia vine spre noi, când și când, clipocitul 
tainic şi îmbietor al pârâului subteran. 

Mai în jos, diaclaza devine un labirint al naibii de încâlcit și 
obositor, dar bagajele se coboară pe un funicular din cablu de oţel 
subțire, instalat cu trudă și pricepere în anterioarele expediţii. Pârâul 


poate fi urmărit în amonte şi în aval. În aval, am trăit, cu ani în urmă, o 
întâmplare care i se poate ivi oricui şi s-a petrecut adesea în lumea 
peșterilor, dar uneori, n-a mai fost cine să o povestească... 

O istorisesc aici, căci suntem la locul potrivit: Pe apă în jos, pe o 
distanță de 100 metri, nu sunt „probleme deosebite” pentru speolog. Și 
te-ai tot duce dacă n-ai ajunge la un lac adânc care te oprește. În el se 
prăvale pârâul subteran printr-o mică cascadă care face zgomot mare 
căci deasupra lacului se înalță o cupolă largă. Am mai fost o dată până 
aici fără să trecem lacul, dar atunci l-am colorat cu fluoresceină. 

Spectacolul a fost feeric: colorantul aruncat în cascadă s-a 
spulberat în mii de smaralde translucide, apoi apa lacului liniștit s-a 
colorat pe încetul în verde ca de otravă, oglinda ei surprinsă în 
chenarul roșu al pietrei transpunându-ne într-un imaginar decor de 
poveste fantastică. Rezultatul a fost cel scontat, apa colorată ieşind la zi 
prin izvoarele din Poiana Frânturii. 

De astă dată trecem lacul cu barca pneumatică. Nu este ușor să 
te „îmbarci” de pe un prag umed, alunecos și îngust cât o palmă, în 
barca pe care o roteşte în semiobscuritate torentul unei cascade. Riscul 
unei băi neprevăzute este întotdeauna prezent. Dar, în curând, plutim 
rând pe rând peste oglinda liniștită a lacului. Nu ne scapă un amănunt 
important. Pe malul opus, care se află la 15 - 20 m distanţă, bolta 
coboară până aproape de faţa apei, încât suntem siliți să ne aplecăm în 
barcă proptindu-ne capul pe genunchi. Dincolo, peştera continuă 
maiestuoasă şi urmărim în aval cursul subteran, umblând prin apă sau, 
când ea trece peste cizmele de cauciuc înalte, cățărându-ne pe pereţii 
laterali cu prize când tăioase şi sigure, când alunecoase și fragile. 
Suntem siliți la o încordare permanentă a atenţiei şi a muşchilor. În 
locuri mari largi apa dispare sub prăbușiri şi, în locul stâncii spălate, 
ne cățărăm pe blocuri argiloase ce se clatină ameninţător sub 
greutatea noastră. 

Izvoare puternice izbucnesc, ici-colo, din galerii laterale 
impenetrabile, venite din cine ştie unde. Din loc în loc, peştera ne 
„serveşte” surpriza plăcută a apariției unor formaţiuni pe care le 
admirăm cu regretul că nu le putem fotografia, căci se află în locuri 
unde de-abia ne putem susține, necum să mânuim un aparat. Când 
pereţii se apropie adunând apele în strâmtori înguste, înaintăm în 
ramonaj sau în „șpraiţ”, iar apele curg zbătându-se furioase sub noi. O 
cădere în adânc, în șuvoaiele puternice, ar fi fără îndoială fatală. 


Şi orele trec, trec fără încetare, iar noi continuăm să luptăm din 
greu cu obstacole din ce în ce mai periculoase. După trei ore de mers 
de la Locul Fluoresceinei, atingem punctul terminal al galeriei, unde 
suntem opriţi de un lac de sifon închis, în care sub bolțile joase apele 
se rotesc în vârtejuri domoale. 

Aşezaţi pe un prag de piatră, facem un scurt popas şi ne dăm cu 
părerea asupra punctului în care am ajuns. 

Am coborât oare pe apă în jos până la Sifonul |, care se află la 
650 de metri de intrarea în peşteră? Ridicarea hărții făcută tot atunci, 
ne-a arătat, mai apoi, că este vorba de un alt lac de sifon, pe care l-am 
botezat Sifonul II, între el și Sifonul 1 rămânând și până azi o „terra 
incognito”. 

Îmi aprind pipa și privesc în tăcere lacul din fața mea. De la o 
vreme un gând ciudat îmi dă târcoale... Ceva” nu mi se pare „în regulă” 
la apa care se roteşte în fața mea. După șase ore de eforturi extenuante, 
făcute de la Locul Fluoresceinei până aici, îmi adunam gândurile mai 
anevoie, dar acum ştiu ce mă frământă. Apele sifonului sunt tulburi şi 
pe ele plutesc bășici de spumă murdară, care se rotesc din ce în ce mai 
repede. Lacul acesta nu seamănă deloc cu cel al Fluoresceinei pe care 
l-am traversat, clar ca un iezer de munte. 

Am împărtăşit celorlalți părerea puțin măgulitoare asupra celor 
ce vedeam, dar am ajuns la concluzia oarecum liniştitoare că, probabil, 
am tulburat apele pârâului în timpul înaintării noastre, răscolind albia 
prin care eram siliți să călcăm uneori. În ce mă priveşte, aveam 
oarecari îndoieli asupra acestei explicaţii, şi, fără să pierd din ochi 
cursul apei, am început retragerea. 

La 100 de metri de lacul de sifon am avut certitudinea că ne 
aflăm într-un mare pericol! Apele creșteau vertiginos! Peştera răsuna 
de vuiete surde, vaiere ascuţite se făceau tot mai auzite și aerul vibra 
de un freamăt necunoscut. Un curent rece, venit în rafale, ne aducea 
zgomote străine şi amenințătoare. 

Ştiam cu toţii ce s-a petrecut. Afară s-a pornit o rupere de nori și 
apele adunate pe mari întinderi au pătruns în adâncime 
rostogolindu-și puhoaiele în calea noastră. Calmi, am judecat situaţia. 
Dacă ne lăsăm surprinși în părțile înguste, unde apa se ridică foarte 
repede la mari înălțimi, putem cădea pradă curentului, a cărui putere 
ne-ar mătura ca în joacă de pe pereţii galeriei. Trebuie să ajungem cât 
mai repede la un loc mai larg și înalt, unde apele nu pot creşte până la 


boltă. Hotărârea a fost luată: Retragere! Cât mai repede! 

Apele sunt din ce în ce mai vijelioase și vin spre noi 
legănându-se tot mai cenușii și înspumate între malurile de piatră, 
înaintăm în ritm forțat, cățărându-ne pe deasupra curentului. Ne 
înţelegem din priviri şi prin semne, căci vuietul apelor acoperă glasul. 
Nimeni nu-şi pierde calmul, dar îngrijorarea se întipăreşte pe toate 
feţele. 

Am ajuns la goluri mai lărgite, în care am putea fi în siguranță. 
Un singur fapt rămâneândoielnic: dacă nu ne putem retrage peste 
Lacul Fluoresceinei, cât timp va trebui să aşteptăm, captivi în această 
galerie, scăderea nivelului apelor? Câteva ore? O zi, două? Cinci biscuiţi, 
unul de om, și o ciocolată sunt toate „rezervele” noastre alimentare, 
îmi trec fulgerător prin minte dramaticele evenimente trăite mai 
demult și mai de curând de exploratori austrieci și elveţieni care au 
fost închiși de ape în peşteri 207 şi, respectiv, 240 de ore, şi au fost 
salvați în momentul când au ajuns la limita extremă a supravieţuirii. 
Dar îmi aduc aminte şi de mulţi alţii care... 

Pericolul închiderii galeriei noastre era iminent, căci bolta ei de 
intrare coboară foarte aproape de suprafaţa lacului pe care trebuie să-l 
trecem. Nu mi-am exprimat acest gând, ştiam că toți îl cunosc la fel de 
bine. 

Înaintăm din ce în ce mai repede, fără să ținem seama de 
adâncimea apei, căci cizmele noastre zdrenţuite și îmbrăcămintea udă 
nu ne mai oferă nicio ocrotire. 

Văd la un moment dat că bolta galeriei este la înălțimea capului 
celui din față. Aici apa va ajunge până în tavan... Dar tunelul e scurt și 
capătul lui se deschide în Lacul Fluoresceinei. 

Şi am trecut, presându-ne în apă cu barca aproape lipită de 
tavanul tunelului, și am ieşit în larg păstrând o amintire care ne mai 
revine uneori, fără chemare, în vis. 

(Se ştie azi că Sifonul II poate fi atins pe o cale mult mai scurtă, 
coborând de la etajul 1 la cursul subteran prin Avenul Bagameri.) 

Dar acum să ne continuăm drumul nostru în amonte, înaintăm, 
înaintăm, când pe uscat, când prin apă, în tăcerea întreruptă din când 
în când de zgomotul metalic al unei lămpi scăpate din mână, urmată de 
cuvinte potrivite, după caz. Ne oprim pentru o răsuflare mai adâncă, 
pentru reculegerea forțelor, căci urmează Răzătoarea. Acest nume, mai 
nimerit ca toate celelalte, s-a dat unei diaclaze, îngustă cât un lat de 


piept, înclinată oblic, pe fundul căreia se zbuciumă torentul puternic al 
cursului subteran strâmtorat în cleștele de piatră. Te înghesui în fisură, 
culcat pe spate. Stânca pe care zaci e acoperită mărunt, cu asperități 
tăioase, ca de răzătoare metalică ascuţită brici. Cu fața aproape lipită 
de tavanul răsturnat pieziş peste tine, la fel de aspru şi dur, cu grijă să 
nu ajungi în torentul care te-ar putea smulge, te târăști cu mișcări din 
şold și din umeri, ca o şopârlă, sprijinindu-te puternic cu palmele pe 
lamele şi ţepii ascuţiţi, pe care-i simţi şi prin mănușă (dacă ai), 
smulgând după tine sacul greu care se agaţă și se sfâșie. 

Datul pe râzătoare odată terminat, frânt de tortură şi însângerat, 
cineva încearcă un act de curaj: după rânjetul larg care-i 
schimonoseşte fața, pare că spune o vorbă de duh, dar cuvintele-i 
rămân neînțelese, căci sunt înghițite de mugetul Cascadelor Mici care 
sunt pe aproape. 

Trâmbe şi fuioare puternice de apă saltă cu ropot de darabană 
peste stânca ruptă în trepte înalte, care pot fie escaladate cu răbdare şi 
chibzuinţă. Şi aici, ca și în cascada din apropierea ieşirii din peșteră, 
apare cu aceeași amploare depunerea lucioasă și neagră de Wad, dar la 
Cascadele Mici, rostogolindu-se pe o suprafață mult mai mare, 
spectacolul de „sunet şi lumină” al apei subterane devine un fenomen 
inimaginabil în vreo altă peşteră, decât cea a Vântului. 

Pe alocuri, priponită în bulboane adânci, apa se rotește 
amenințătoare și ne obligă la cățărat pe pereţii alunecoşi ai 
canioanelor înguste prin care apele țâșnesc cu o putere irezistibilă. 
Stânca și aerul dimprejur vibrează, dându-ţi impresia că te găseşti în 
inima unei turbine de mii și mii de cai putere. Diaclaza, prin care 
năvălește torentul furios, trebuie traversată în curmeziș tocmai 
deasupra Cascadei Mari, care se prăvale cu un zgomot infernal în 
ochiul de apă verde din adâncul ei. Cumpăneșşti cu mare grijă săritura 
pe care trebuie să o faci, colțul de piatră pe care trebuie să-l apuci 
dincolo, căci pragul umed şi lustruit pe care va trebui să pui piciorul 
este doar de un lat de pairnă. Priveşti în adânc la zbuciumul cascadei 
de sub tine ce, prăbușită într-un găvan adânc, roteşte spume aibe 
într-un vârtej amețţitor. Dar timpul, timpul neîndurător nu dă răgaz de 
contemplare și îndeamnă mereu înainte, căci după nouă ore de 
încordate eforturi, odihna așteptată, vai, e încă departe. 

Părăsim cursul subteran și înaintăm când cu capul aproape în 
boltă, când, din nou, prin firul apei. Trecem printre doi pereţi înalți, 


cerniți şi netezi. Apa trece c'e genunchi și simți prin cizma lungă 
apăsarea răcoroasă a cursului puternic. 

Şi acum te întrebi: aici e sfârşitul? Apa dispare sub un perete 
înalt, a cărui creastă nu o vezi în neguri. Zidul ce pare inexpugnabil e 
alcătuit din blocuri de piatră imense, îngrămădite unul peste altul. 
Marea Prăbușire este una dintre cele mai înfricoşătoare mărturii ale 
dezastrelor care se pot petrece în lumea subpământeană a peşterilor. 
Uriaşa aglomerare de rocă ce ne barează calea are 40 m înălțime și 
trebuie escaladată. Dar cum? Singura soluție este cățărarea prin 
golurile mai mari ale haosului de piatră, adevărat labirint vertical 
clădit din blocuri de stâncă înțepenite unul în altul. 

Începi să te strecori, pe unde și cum poţi, privind atent cum cel 
de deasupra ta dispare și apare răsucindu-se printre blocurile 
colțuroase. Privești îngrijorat la masa cenușie de cel puţin o tonă, pe 
sub care te strecori. Pare că se sprijină numai într-un colț. Și încerci să 
uiţi că blocul pe care te tragi în sus, culcat pe spate, se ține înțepenit la 
fel de iluzoriu. 

Pierdut în acest labirint de piatră răscolită, ai fi cuprins de 
teamă de nu ci auzi, din când în când, bocănituri înfundate și n-ai simţi 
cum se cerne peste tine, ca printr-un ciur, praful măturat de pe blocuri 
de omul din fața ta. Eşti cu carpul pe jumătate afară dintr-o gură ele 
menghină ce te strânge și bâjbâi cu o mână în gol; scoţi lampa și vezi că 
ai ajuns la un puț larg; nu-i vezi buza de sus, dar descoperi deasupra ta 
un om lipit de perete; îți strigă să te retragi căci va urca; o rafală de 
pietre se năpustește în jos, cu un zgomot sinistru; simţi praful în ochi și 
mirosul ars al pietrei lovite; aștepți până ce totul se linişteşte, dar când 
vrei s-o pornești, o grindină de bolovani trece din nou vâjâind, urmată 
de un uruit tot mai îndepărtat. În sfârșit, linişte ca de mormânt. leşi în 
horn; omul a dispărut; fără îndoială e sus. Te angajezi în escaladă, nu te 
uiţi înapoi, şi mai ales nu te gândești cum ai să cobori; n-are rost să te 
amăgeşti când şti că va fi mult mai greu. Tatonezi, apuci, încerci, 
renunți, revii, dar urci mereu, una cu stânca, și, când ai crede că nu ai 
să ajungi niciodată, eşti sus! 

Bagajele se trag pe corzi printr-un puț inaccesibil pentru om. Ai 
fi tentat să crezi că escaladând 40 de metri vei ajunge în tavanul 
peșterii, iluzie deşartă. Bolta se întinde la o depărtare încă pe atâta de 
mare. Înaintăm câţiva zeci de metri pe acoperişul oarecum plan al 
Marei Prăbușiri și ajungem la o diaclază oblică, îngustă și adâncă de 


vreo 30 m, în care coborâm. Prizele sunt tăioase și ascuţite, dar 
rezistente. Fundul crăpăturii, care fuge în stânga și în dreapta noastră, 
e îngust cât un lat de om, dar, peste câţiva pași, dăm de o nişă în care se 
pot întinde doi saci de dormit. Doi rămânem aici, alții își găsesc loc 
într-o grotă mai largă la 60 m de noi, iar ceilalți la 100 m, într-un tunel. 
Lampa de spirt bâzâie prietenos și ceaiul de mentă abureşte îmbietor. 
Masa e frugală, căci oboseala și somnul ne doboară; înaintarea fără 
odihnă a durat exact 18 ore. Umflam saltelele pneumatice și ne vârâm 
în saci; la 8°C „ţine” şi fără cort (povara asta ne mai lipsea?!). 

Bolta scundă și cenușie a nișei care ne acoperă e brăzdată cu 
vine de calcita al bă, ale căror cristale mărunte aprind miriade de 
licăriri colorate în lumina pâlpâitoare a lămpii agățate de un colţ de 
stâncă. 

În liniştea în care a împietrit orice mișcare, în care a murit orice 
zvon, ascult, ca o surdă bătaie de ornic, cum sângele-mi zvâcnește sub 
tâmpla. Număr cadenţa. O număr, o pierd, o găsesc, o pierd din nou şi 
încet mă scufund ca în abisul fără fund al unui adânc de mare. 

Părăsim nișa noastră rece şi totuși plăcută și ne strecurăm 
înainte, în dungă şi pe brânci, prin diaclază. Cât pe aici să trecem pe 
lângă bivuarul bine ascuns al tovarășilor noştri instalaţi „comod” într-o 
grotă laterală, ceva mai largă. Ambianță şi decor de campament 
subteran: lămpi agățate pe creste sau așezate pe console de piatră, 
bluze, hanorace, salopete (jalnice zdrențe umede), mânjite de argilă, 
atârnă pe corzi întinse de-a curmezișul încăperii; aparate fotografice, 
trepiede, rucsacuri, căști spânzură peste tot pe pereți și toate găurile, 
scobiturile, nișele de sub tavanul scund sunt ticsite cu bidoane de 
carbid, cutii de conserve, pungi de biscuiţi, compoturi și cu fel de fel de 
alimente, ca într-o dugheană de târg provincial. 

Totul a fost adus aici cu trudă, în mai multe etape, de 
exploratorii deveniți „șerpaşi”, cu săptfimâni în urmă, stocat în saci de 
plastic, aici, în acest loc numit Tabăra înaintată, servind mai multor 
expediţii, între care a noastră și cele viitoare. 

Unii mai dorm chirciți pe dalele şi pragurile de piatră și călcăm 
pe deasupra trupurilor lor amorţite, încetul cu încetul echipa se 
dezmorțeşte, foieşte, se animă. La început mută, apoi încălzită de 
ceaiuri şi cafele fierbinţi, devine tot mai agitată şi guralivă. În cele din 
urmă, întremaţi, ne adunăm și ne punem în mişcare. De aici încolo 
totul este necunoscut, nevăzut şi necălcat de picior omenesc. 


O echipă de vârf trece înainte şi ceilalți o urmăm. Noi galerii, noi 
săli se desfășoară în stânga şi în dreapta, la diverse nivele, de-a lungul 
pârâului subteran regăsit. Pe albia lui drumul e deschis și înaintăm 
întins spre obârșia lui ascunsă. Suntem la o confluență. Dintr-o 
diaclază îngustă, practicabilă pe o nu prea mare lungime, un delicat și 
subțire pârâu cu apă limpede coboară săltând zglobiu prin mici 
cascade, vărsându-se în cursul principal pe care îl urmărim în amonte. 

Surpriză! Surpriză mare! Albia micului afluent este căptușită 
uşor cu o pastă albă ca o smântână care, răscolită, e antrenată de apă 
ce curge ca un torent de lapte. Pârâul Alb (ce alt nume ar putea să 
poarte?) s-a dovedit a fi leagănul unui mineral nemaiîntâlnit în nicio 
peșteră a lumii, căci studiul complex al materialului alb supus unor 
analize cu nume în aparență ciudate:  termoponderală, 
termodiferențială, diferențial termoponderală, la care s-au adăugat 
cele cu raze X, raze infraroşii şi, în sfârşit, cele chimice, au trădat că 
pasta albă din Pârâul Alb este un silicat de aluminiu, mai precis un 
mineral care poartă numele de alofan și a cărui formulă, demnă de 
„codul secret” al limbajului mineralogic al peșterilor, este: 

xăi02*yA1203*nH20! 

Adică, în faţa noastră se năștea din nou un mineral! Cum? În ce 
fel? Prin câteva reacții chimice, nu ceva de speriat, dar destul de 
complicate spre a fi istorisite, povestea reținând doar faptul că apa 
„aproape” minerală a Pârâului Alb, venită de nu se ştie unde, în contact 
cu calcarul, produce precipitarea unor geluri de silice şi aluminiu, care 
reacționând între ele produc alofanul. 

Silicați de aluminiu s-au găsit și în alte peşteri (vreo 20 de 
feluri), dar alofan niciodată, și tot niciodată nu s-a asistat la nașterea 
lui. Alofanul, alb ca smântână, precum și Wadul, negru ca smoala, 
demonstrează viu şi colorat că în Peştera Vântului natura 
experimentează, asemenea activității dintr-un laborator de geochimie. 
Și, cum despre geneza mineralelor se ştie încă foarte puţin, interesul 
ştiinţific provocat de această peșteră este justificat. 

După un adevărat iureş, care a durat 8 ore ajungem totuși la un 
sfârşit? Galeria principală e înfundată cu pietriș, dar firul subțire de 
apă ce se strecoară pe aici şi curentul de aer aproape imperceptibil 
care-l răzbate spun că „dincolo” peştera poate continua. Și atunci... 

Încercările făcute ulterior s-au dovedit a fi, pentru un moment, 
un efort sisific. Galeria este colmatată pe o mare lungime și aluviunile 


evacuate cu răngi, lopeţi, căști și căușul palmelor curgeau la loc, 
neîncetat... Pe aici nu se trece!” pare să spună un paznic viclean şi 
neîndurător, dar nu se ştie dacă nu va fi păcălit, căci peştera are nivele 
mai înalte, pe unde explorarea ei ar putea să continue. Punctul atins 
acum reprezintă cota cea mai îndepărtată de la intrare a Peșterii 
Vântului şi s-a notat pe hartă ca: Punct Terminus '76 Galeria Activă. 

Epuizarea fizică şi-a pus amprenta nefastă pe feţe, pe mişcări, pe 
reflexe. Ne întoarcem și atingem bivuacul după 16 ore de explorare 
continuă. Adunate cu cele 18 anterioare ajungem la un total de 34 de 
ore de activitate efectivă în subteran, din cele 46 de când suntem în 
peşteră. 

Meandre, meandre, meandre... 

După un somn prelungit, începem retragerea spre ieşire. „Marea 
Prăbuşire”, „Răzătoarea', „Jungla împietrită” sunt departe în urma 
noastră şi, ca o izbăvire a celor îndurate, după alte și alte ore, ajungem 
într-o minunată sală, netedă ca în palmă și aşternută cu un covor de 
nisip fin ca făina cernută, încăpem toţi în largul ei rotund. Aici ne vom 
petrece ultima noapte a expediției noastre. 

Noaptea! Un fel de-a spune. Acest cuvânt evocă ritmul astral al 
lumii: lumină - întuneric, zi și noapte, care drămuiesc activitatea şi 
odihna ființelor vii adoratoare ale soarelui. În peșteră, acest ritm a fost 
demult „uitat” de adoratoarele întunericului, adică de micile, 
plăpândele, oarbele animale troglobionte, adică de cele care trăiesc 
numai şi numai în peșteri, ele odihnindu-se sau căutându-și de-ale lor 
pur şi simplu la întâmplare, ca de exemplu Mesoniscus și Pholeuon pe 
care le cunoaștem. 

În peşteră nici speologul nu are un ritm normal de somn și 
veghe. El desfide aici rotirea Pământului în jurul axei sale, oglindirea în 
el a acestei mişcări pe care o respectă din fragedă pruncie. În lumea 
veşnicului întuneric, ritmul său de somn și veghe îl impune doar 
propria lui voință de a învinge necunoscutul, de a-l cunoaște. Noaptea 
lui începe când cade istovit şi adoarme. Noaptea noastră de acum 
începe la ora 5 dimineaţă... 

Culcat pe spate în sacul de dormit, cu braţele sub cap, gândul se 
desprinde uşor de trupul istovit. 

Deasupra-mi bolta de piatră, scobită în unduiri domoale, privită 
față în față, îmi vorbeşte, în limba profundă a tăcerii, despre energia 
creatoare care mânuieşte cu degete de unde o daltă fără greș și 


transpune, într-o singură înfăţişare, puterea, frumosul, veșnicia. 

Eliberat de legăturile fireşti cu tot ce mă înconjură, în afara 
timpului mărginit al conștiinței, am certa măsură a celor nemăsurate, 
înţelesul venirii de foarte departe, din foarte demult, dintr-un trecut 
mineral cu care acum mă consult. 

Purtat ca de o limpede apă, trec incertul hotar dintre cele vii și 
cele de-a pururea moarte şi tresar, privind cu teamă înapoi, să văd 
dacă sunt sau nu sunt. 

Şi acum minunea! Marile Meandre Emil Racoviță. Niciunde pe 
lume, anatomia peșterilor nu a păstrat, mai nealterată ca aici, o 
structură morfologică elementară născută din multimilenarul dialog 
dintre piatră și apă, uimitoare în perfecțiunea ei absolută. 

Aici stăpâneşte singură linia curbă, răsucită în vârtejuri de 
piatră suprapuse, tăiată în spirale prelungi, întoarsă, jur-împrejur, 
alcătuind în întregimea sa intactă un gigantic monument monolit, iscat 
din magicul cerc și infinita spirală. 

Meandre din cele obișnuite există în destule peșteri de la noi și 
de aiurea. Formarea lor ascultă de aceleași legi ca și cele de la 
suprafaţa pământului. Meandrele nu sunt decât rezultatul pendulării 
pe o suprafaţă cu înclinare mică a unui curs de apă, care sapă în albia 
sa sinuozităţi arcuite, cu un mal concav și unul convex, acesta din urmă 
cuprinzând în bucla lui un lob de meandru. Când meandrul se 
adâncește puternic pe verticală poartă numele de meandru încătușat, 
încastrat sau incizat, trei termeni cu același înţeles simplu și clar, care 
în peşteri se cam complică. Marile Meandre Emil Racoviţă sunt, după 
definiție, meandre încastrate, dar săparea lor în adâncime făcându-se 
totodată cu o puternică incizare laterală în rocă, lobii de piatră ai 
buclelor rămân suspendaţi liber în aer, formând planşee care se 
acoperă parţial, lăsând între ele spaţii înguste. Adâncirea meandrelor 
se face în acelaşi timp prin largi curbe elicoidale (de șurub), având rază 
mare şi pas mic, care îşi pot schimba direcția de răsucire. Dacă la toate 
acestea adăugăm că, adesea, aceste meandre se scurtcircuitează 
(ating) în plan orizontal şi vertical, făcând să dispară pereţii dintre ele, 
ne putem dă seama că Marile Meandre Emil Racoviță formează un 
adevărat ghem de meandre, un labirint subteran a cărui morfologie nu 
are seamăn pe lume. Dacă peisajul înțesat de țurțuri, pilaștri, draperii, 
baldachine şi alte formațiuni felurit sculptate și încrustate dă 
peșterilor farmecul lor fastuos de basm și legendă, Marile Meandre 


Emil Racoviță, goale de acest prețios tezaur, oferă ochiului uimit un 
adevărat poem arhitectonic de deplină simplitate, măsură și armonie. 

Captivante, prin nobila lor modestie, ele sunt o inestimabilă 
mărturie a puterii de creaţie prin distrugere, proprie naturii. 
Sentimentul covârşitor care te stăpânește în marele labirint de piatră 
nu este decât acela al prosternării în fața frumuseții izvorâtă din 
moarte. 

Aici orice plan este în raport cu altul, or L-3 detaliu există ca un 
element al ansamblului, imens univers de detalii. 

Aici totul este logic ca știința și de aceea e lipsit de orice 
constrângere. Arhitectonica Meandrelor Racoviţă este exprimarea 
interioară a legitaţilor naturii, ele nefiind un mausoleu, ci un 
monument viu al Adevărului. 

Ca şi toate golurile subterane din regiunile carstice, Meandrele 
Racoviță s-au născut prin dizolvarea calcarului de către apele de 
precipitaţie, întotdeauna uşor acide, pătrunse în roca prin rănile sale 
de fisuri preexistente. Când binecuvântata sau hulita apă de ploaie 
trece printr-un strat de sol, aciditatea ei inițială se multiplică și tot aici 
ea îşi asociază o întreagă seminţie de acizi organici, la fel de dușmănoși, 
neîndurători şi agresivi față de cuminţenia inertă a calcarului, care 
aşteaptă pasiv atacul acestui formidabil instrument lichid de 
distrugere a scoarţei, care forează prin dizolvare. 

Puterea distructivă a apei este rapidă şi accentuată în cazul când 
pătrunde la calcar înainte de a-și știrbi tăișul acid prin dizolvarea unei 
mari cantități de carbonat de calciu pe drumul ei spre redutele 
subterane pe care le asaltează. 

Este şi cazul Peșterii Vântului unde calcarul este acoperit de un 
strat de gresii cuarţitice (nisipuri silicoase cimentate), puternic 
fracturate, prin care apele de ploaie s-au strecurat până la calcar cu 
întreaga lor încărcătură acidă intactă, începând lărgirea prin coroziune 
chimică a fisurilor complet înecate. 

Începutul începutului se situează, cu mare probabilitate, în 
zorile epocii geologice a Cua-ternarului şi anume în faza cea mai veche 
a acestuia, în Pleistocen, adică în vremuri de care ne despart 600.000 
de ani. 

După ce în acest regim freatic s-a creat un relief subteran cu 
spaţii destul de largi, apa a început să curgă ca un râu adevărat, căci 
fără îndoială în masivul de calcar au pătruns și pâraie de la suprafaţă, 


ale căror puncte de pierdere nu au fost descoperite până acum, fiind 
şterse de evoluţia hidrologică și morfologică ulterioară abordurii de 
nord a Munţilor Pădurea Craiului. 

De fapt, conform unei teorii generale, controversată, dar 
nedezminţită, întreaga mişcare pe verticală a apelor din Peştera 
Vântului a fost, de la bun început, tributară văii Mişidului, cu care 
peștera se desfășoară în paralel, continua adâncire a văii fiind urmărită, 
chiar dacă nu pas cu pa”, și de apele subterane. 

Curgerea liberă, vadoasă a apelor, ajunse în spaţiile subterane 
acum aerate, s-a făcut prin descrierea de largi meandre în nisipurile şi 
argilele provenite din acoperișul de gresie și argilă ale carstului, cum 
trădează compoziţia lor mineralogică. Cursul de apă al peşterii nu a 
fost nici pe departe aceia al unui râu tumultuos, ci un mic pârâu leneş, 
puţin adânc, cum o arată spațiul îngust dintre terasele înșiruite pe 
verticala meandrelor. Operă genială a apei și a timpului, nu a forţei 
mecanice brute, aceste uluitoare forme de relief subteran şi-au păstrat 
întreaga lor vigoare şi prospeţime, întreaga lor tinereţe fără bătrâneţe. 

În demna lor sobrietate, Meandrele Racoviță ne-au ascuns o 
podoabă pe care o poartă cu discreţie și simplitate, ca pe o veche 
bijuterie de familie, într-un loc greu de găsit şi pentru cei care l-au mai 
văzut, pe unul din nenumăratele nivele suspendate, unde rătăcirea 
este modul obișnuit de a umbla, se găsește un lob de meandru gros de 
peste 1 metru, perforat de o mare gaură aproape cilindrică, căptușită 
în întregime de lungi cristale transparente de calcită, cu tentă aurie și 
cu vârfuri ascuţite de prismă trigonală, care parcă își rotesc oglinzile 
sclipitoare în lumina purtată împrejur, înghesuite în montura lor 
masivă, solitare în goliciunea pereţilor netezi, ele sfidează totodată 
denumirea de „Dogtooth” („dinţi de câine”), seacă și lipsită de respect, 
cu care le-au poreclit anglo-saxonii. Cristalele prezintă o nobilă calitate. 
Ele au darul de a frânge în două o rază de lumină, dublând o linie 
simplă văzută prin transparența lor. Această calitate de birefringență 
le face de neînlocuit în microscoapele mineralogice de polarizare, cu 
ajutorul cărora se studiază proprietăţile optice ale tuturor cristalelor. 

Şi stăm, şi stăm, în buclele de piatră ale Meandrelor Racoviţă, 
cuprinși de fiorul incomparabilei priveliști care ne-a țintuit locului. Pe 
încetul, parcă de undeva din acest vârtej de forme, din forța lor 
dinamica plină de elan, s-a transferat şi în noi energia de care mai 
avem nevoie să ne continuăm drumul spre ieşire. 


Meandrele Racoviță aparțin etajului II al Pef-terii Vântului și 
coborâm la etajul 1 pe pantele unei mari rupturi, repezită oblic în 
adâncime, care nu este decât locul dramatic al prăbuşirii în gol a unei 
părți a sistemului de meandre, ce și-au subminat propria lor rezistența, 
încercând parcă să lumineze acest imens şi sumbru cavou, umed și 
rece, pe margini rămase intacte, s-au aciuit o puzderie de forme 
cristaline, mici stalactite şi stalagmite puternic încrustate cu ţepi și 
lame fulgurante, iar pe pereţi s-a așternut o reţea albă țesută din 
ochiuri mărunte pe un fond pastelat roş-albastru. 

Denumirea de Sala Podoabelor, oarecum înșelătoare, dată 
acestui loc, subliniază pregnant acea euritmie aproape de neînțeles 
care, în peșteri, îmbină tragicul profund cu bucuria înălțătoare a 
frumuseţii. 

Acum, Sala Titanilor, tunelul La Rangă sunt departe în urma 
noastră și în ritm forțat ajungem la punctul de unde vom cobori la 
galeria activă, pe care am părăsit-o cu patru zile în urmă. 

Tunelul La Galere nu ne mai supune caznei, căci îl evităm, fără 
regrete, coborând în aval de el, printr-un puț larg, zis „La Urcuş”, care a 
înghițit odinioară cursul de apă al peşterii îndrumându-l spre un nivel 
inferior. Un piton și apoi un colţ de stâncă permit câte un scurt rapel 
pe verticalele fostelor cascade, care şi-au zbuciumat apele pe aici, 
lăsând în piatră urmele căderii lor învârtejite. Cu ultimele resurse 
parcurgem, clătinându-ne sub poveri, cele câteva sute de metri plină 
de ieșire. 

În poartă, orbit de lumină, parcă deschid o carte cu imagini viu 
colorate, în albastru adânc, în verde crud, în galben-auriu; cerul, 
frunzele, iarba şi păpădiile. Și văd, văd adânc tulburat, că toate se 
mişcă legănate de o boare, și văd că nimic nu e mort, că toate sunt vii şi 
deodată mă înțeapă subțire în inimă un tril înalt de privighetoare. 

Tresar năucit şi privesc, parcă străin de ei, la acești oameni cu 
fața pământie, cu ochiul opac, cu buzele arse, cu trupul și mintea 
istovite, ce aruncă la pământ povară de funii, scări, scoabe și inele de 
fier, saci zdrenţuiţi și lămpi fumegânde. 

Şi atunci, după patru zile şi zece ore de necurmată noapte, de 
neîncetată luptă cu potrivnicia unei „lumi” parcă din altă „lume” și 
propria-mi slăbiciune omenească, simt ca un fâlfâit ușor de aripă cum 
Timpul mă atinge pe umăr... 

Epilog 


Desigur, nu poate fi vorba de încheierea explorării Peșterii 
Vântului, al cărui sfârşit a fost întrezărit de numeroase ori și tot de 
atâtea ori s-a dovedit a fi iluzoriu. El nici astăzi nu este o certitudine. 

E vorba doar de sfârşitul încercării noastre de a prezenta, cu 
măsură şi înțeles, câteva date absolut necesare, dar în mod firesc 
răzlețe, din „istoria naturală” a Peșterii Vântului, și despre adesea 
încrâncenata istorie a explorării ei. 

Totuşi, pentru a putea desprinde câteva concluzii mai generale 
şi a prezenta câteva detalii nesemnalate încă, ne vom aventura într-o 
scurtă (fireşte, pe măsura speologului) explorare „dintr-o răsuflare” 
de-a lungul etajului 1 al Peşteii Vântului. Aceasta a durat 36 de ore, din 
care de 4 ori câte 15 minute de odihna, adică 35 de ore de mers pentru 
a parcurge, dus-întors, un traseu a cărui lungime totală, în linie aeriană, 
a fost de... 5 km! 

Pentru ce o asemenea durată? Speologii vor înțelege de ce. Alţii, 
mai greu, sau, poate, niciodată. 

Am parcurs traseul cu vechi și noi satisfacţii, dintre care unele 
nu lipsite de semnificații mai largi. Astfel, în punctul extrem atins de 
noi, foarte departe de Marile Meandre Emil Racoviţă de la etajul II, au 
reapărut splendidele nivele ale meandrelor în „clasica” lor arhitectură, 
nealterată. Prezența meandrelor pe toată lungimea peșterii și la toate 
nivelele ei permite a se afirma că: genialul plan de construcție al 
Peșterii Vântului are ca element conducător meandrul. Tot ceea ce este 
altceva parazitează acest minunat organism care, reconstituit, în 
imaginație, în integritatea sa absolută, desigur nicicând reală, ar avea 
valoarea celui mai sistematic şi mai organizat „Spaţiu interior” al 
Planetei. Acest adevăr nu se referă numai la Peştera Vântului, ci la 
toate peşterile „proiectate” pe aceeași „schemă” și realizate cu mai 
multă său mai puțină dibăcie şi în alte părți ale lumii. 

Şi aici, către relativul sfârşit, într-un loc mai larg, între pietrișuri 
rulate, diseminate rar, pe sub un cot de meandru, ochiul obosit a căzut 
pe o mică sferă neagră cu luciu metalic. Luată în palmă, aceasta trăgea 
greu în raport cu volumul ei. Ştearsă, a dezvăluit o suprafață cu mici 
feţe triunghiulare care accentuau metalica ei sclipire. Acest obiect, a 
cărui inedită frumuseţe poate tenta orice colecționar să o așeze în 
vitrina cu „flori de mină”, alături de violetul ametist, verdele malachit 
sau cuarțul transparent, s-a dovedit a fi un mineral mai mult decât 
banal: o simplă bilă de bauxită feruginoasă, un amestec intim de 


hidroxizi de fier şi aluminiu, i s-a găsit, curând, şi o pereche mai mare 
şi mai grea şi, cu toate căutările, au rămas numai două. Două - cu 
povestea lor, care spune că au fost aduse de ape, de undeva, nu prea de 
departe, dintr-o regiune unde bauxita este la ea acasă. Și ea cu 
povestea ei nu prea lămurită. Dar de ajuns ca să aflăm, din prezenţa lor, 
că, odinioară, apele Peșterii Vântului s-au adunat dintr-un bazin de 
recepție mult mai larg decât cele care îl străbat acum. 

Şi dacă tot vorbeam despre obiecte de vitrină, mai amintim unul 
mic, mic de tot, nu mai mare de 1 cm, care este un membru cu totul 
aparte al familiei sferice a așa-ziselor „perle de peșteră” sau pisolitelor. 

Destul de rare în peșteri, perlele apar în cuiburi, mai mari sau 
mai mici, săpate în podea, risipindu-şi sau îngrămădindu-și în ele 
mărgelele lor rotunde, lustruite său aspre, a căror asemănare cu 
prețioasele perle adevărate, născute în cochilia scoicilor de mare, le-a 
dat numele pe care îl poartă. Şi nașterea lor este asemănătoare cu cea a 
tizului lor aristocratic. Și ele se formează tot prin depuneri concentrice, 
de astă dată numai de calcită, în jurul unui sâmbure central, care poate 
fi un fir de nisip. Perlele se dezvoltă numai acolo unde în cuibul de 
piatră picură apă din boltă. 

Perla din Peştera Vântului, descoperită de un ochi ager, nu este 
din calcită, ca de obicei, ci din aragânită, ceea ce este departe de a fi 
senzațional, căci cele două minerale sunt „frați de sânge”, diferind unul 
de altul doar prin structura lor cristalografică, motiv pentru care se pot 
găsi şi îngemănate, arag6nitul transformându-se, totodată, cu ușurință 
în calcit. 

Ciudată şi, poate, mai „decorativă” decât comuna perlă sferică, a 
noastră este cilindrică, ca şi cele două surate ale ei din același cuib. Ele 
au fost odată sferice, dar „valsând” una în jurul celeilalte s-au subțiat în 
talie, devenind cilindrice. Nimeni nu a văzut acest dans al perlelor, dar 
o secțiune transversală printr-una din ele a arătat, fără doar şi poate, 
că s-au erodat mecanic, rotindu-se asemenea rolelor unui rulment în 
montura lor. Faptul nu ar fi interesant, dacă nu s-ar susține că perlele 
nu se rotesc nicicând, ci oscilează pe loc. Se pare deci că poate fi şi 
altfel. Dar ce înseamnă o controversă la dimensiunea unei perle, față 
de acele mari disensiuni care mai agită lumea savantă a speologilor, 
asupra evoluției carstului, a genezei peșterilor şi a nașterii miilor de 
forme cristaline care le împodobesc? 

Cum am putea nu explica, ci măcar descrie acea explozie de 


petardă care şi-a risipit jerba de artificii cristaline în Galeria Alba şi 
Galeria Roșie a Peşterii Vântului? 

Lipsită de harul cuvântului înaripat care naște poezia, litera 
scrisă, aşternută rând cu rând, în această, nici pe departe întreagă, 
poveste a explorării şi istoriei naturale a Peşterii Vântului, ar fi rămas 
text mort, dacă n-ar fi fost cel care să realizeze, cu probitatea 
cercetătorului științific speolog, cu temeritatea alpinistului cunoscut și 
sensibilitatea artistului fotograf, imaginile acestui album, cuprinzând, 
într-o sinteză de lumină, umbră și culoare, cunoașterea și frumosul, în 
împrejurări pe care le-am zugrăvit altminteri. 

Este, astfel, meritul lui Valentin Crăciun că prezentăm 
iubitorilor naturii fața încă ascunsă a Peşterii Vântului, pe care, din 
păcate, ei nu o vor putea vedea aievea multă vreme. 

Aşadar, până la momentul posibilei întâlniri nemijlocite cu 
valorile și frumuseţile singulare ale acestui „univers”, albumul se 
propune ca un substitut modest, dar autentic și plin de iubire. 

